Illum ittieħed pass kbir 'il quddiem biex tiġi żgurata ewlenija tas-settur tal-UE tat-trasport bit-triq , meta l-Kumitat tar-Rappreżentanti Permanenti (Coreper) tal-Kunsill approva sett ta' proposti – magħrufa bħala l-pakkett dwar il-mobilità – dwar il-kundizzjonijiet tax-xogħol tas-sewwieqa, regoli speċjali dwar l-istazzjonar tas-sewwieqa fit-trasport internazzjonali, aċċess għas-suq tat-trasport tal-merkanzija infurzar imtejjeb . Ir-regoli l-ġodda huma mfassla biex jiżguraw bilanċ bejn kundizzjonijiet tax-xogħol imtejba għas-sewwieqa u l-libertà li l-operaturi jipprovdu servizzi transkonfinali, u ser jikkontribwixxu wkoll għas-sikurezza fit-toroq. Barra minn hekk, huma ser jipprovdu ċarezza tant meħtieġa għas-settur u jtemmu l-applikazzjoni mhux uniformi ta' dawn ir-regoli bejn l-istati membri. Fil-11 ta' Diċembru ntlaħaq ftehim proviżorju bejn il-presidenza tal-Kunsill u l-Parlament Ewropew. Ir-regoli li approvajna llum huma ċari, ġusti u infurzabbli. Ser itejbu l-kundizzjonijiet tax-xogħol u soċjali għas-sewwieqa, fi professjoni li jeħtieġ li ssir aktar attraenti. Fl-istess ħin, qed noħolqu kundizzjonijiet tan-negozju aktar armonizzati u stabbli għall-kumpaniji tat-trasport, li ħafna minnhom huma SMEs. Proċeduri aktar faċli u infurzar aktar uniformi ser jagħmlu l-ħajja eħfef għas-sewwieqa, in-negozji u l-awtoritajiet nazzjonali. Timo Harakka, Ministru għat-Trasport u l-Komunikazzjoni tal-Finlandja, President tal-Kunsill Ir-regoli dwar il-ħinijiet massimi tax-xogħol u l-perijodi minimi ta' mistrieħ għas-sewwieqa ser jibqgħu l-istess. Madankollu, ser jiġi introdott grad ta' flessibbiltà fl- organizzazzjoni tal-iskedi tax-xogħol għas-sewwieqa fit-trasport internazzjonali tal-merkanzija biex ikunu jistgħu jqattgħu aktar ħin id-dar. Is-sewwieqa ser ikollhom ukoll id-dritt li jirritornaw id-dar kull tliet jew erba' ġimgħat, skont l-iskeda tax-xogħol tagħhom. Ir-regoli l-ġodda jikkonfermaw li l-perijodu regolari ta' mistrieħ ta' kull ġimgħa (mill-inqas 45 siegħa) jenħtieġ li jittieħed barra mill-vettura . Jekk dan il-perjodu ta' mistrieħ jittieħed 'il bogħod mid-dar, l-akkomodazzjoni trid titħallas mill-impjegatur. Għalkemm il-perjodu regolari ta' mistrieħ ta' kull ġimgħa ma jistax jittieħed f'żona ta' parkeġġ, l-UE ser tippromwovi l-bini u l-użu ta' żoni ta' parkeġġ sikuri u siguri . Il-Kummissjoni ser tiżviluppa standards u proċedura ta' ċertifikazzjoni għal dawn iż-żoni ta' parkeġġ permezz ta' leġislazzjoni sekondarja. Ser toħloq ukoll sit web biex ikun aktar faċli li jinstabu dawn iż-żoni. Fir-rigward tar-regoli dwar l-operazzjonijiet tat-trasport imwettqa f'suq nazzjonali lil hinn mill-pajjiż tal-operatur tat-trasport stess (" kabotaġġ , is-sistema attwali li tippermetti massimu ta' tliet operazzjonijiet fi żmien sebat ijiem ser tibqa' l-istess. Sabiex ma jkunx possibbli li jsir kabotaġġ sistematiku, ser jiġi introdott perjodu ta' "preklużjoni" ta' erbat ijiem qabel ma jkunu jistgħu jsiru operazzjonijiet oħra ta' kabotaġġ fl-istess pajjiż bl-użu tal-istess vettura. Stat membru jista' japplika dawn l-istess regoli għall-partijiet bit-triq tal-vjaġġ tat-trasport ikkombinat fit-territorju tiegħu. Regoli dwar l- istazzjonar tas-sewwieqa jiċċaraw kif sewwieqa professjonali fit-trasport tal-merkanzija jew tal-passiġġieri ser jibbenefikaw mill-prinċipju tal-istess paga għall-istess xogħol fl-istess post. Ir-regola ġenerali ser tkun li jekk operazzjoni tkun organizzata b'tali mod li r-rabta bejn ix-xogħol tas-sewwieq u l-pajjiż ta' stabbiliment tibqa' intatta, is-sewwieq ser jiġi eskluż mir-regoli dwar l-istazzjonar. Dan ifisser li operazzjonijiet ta' trasport bilaterali huma espliċitament esklużi. Fit-triq lejn il-pajjiż tad-destinazzjoni u lura, hija permessa attività waħda addizzjonali ta' tagħbija u/jew ħatt fiż-żewġ direzzjonijiet mingħajr ma taqa' taħt ir-reġim tal-istazzjonar, jew jista' ma jkun hemm l-ebda attività fit-triq 'il barra u sa żewġ attivitajiet huma permessi fit-triq lura. It-tranżitu huwa wkoll eskluż. Għal kull tip ieħor ta' operazzjoni, inkluż il-kabotaġġ, ir-reġim ta' stazzjonar sħiħ ser ikun japplika mill-ewwel jum tal-operazzjoni. Regoli simili ser japplikaw għat-trasport tal-passiġġieri, b'waqfa waħda addizzjonali matul l-operazzjonijiet bilaterali. Ir-regoli dwar l-istazzjonar ser joħolqu wkoll standard ta' kontroll unifikat, ibbażat fuq għodda ta' komunikazzjoni żviluppata mill-Kummissjoni, li għaliha l-operatur tat-trasport jista' jibgħat id-dikjarazzjonijiet tiegħu dwar l-istazzjonar direttament. Biex jiġu żgurati kundizzjonijiet ekwi bejn l-operaturi li jużaw vetturi differenti, ir-regoli dwar l-aċċess għas-suq Ewropew tat-trasport tal-merkanzija bit-triq, kif ukoll ir-regoli dwar il-ħinijiet tas-sewqan u tal-mistrieħ, ser jiġu estiżi biex ikopru l- vannijiet użati fit-trasport internazzjonali (vetturi kummerċjali ħfief ta' aktar minn 2.5 tunnellati), b'perjodu tranżitorju ta' 21 xahar għas-superviżjoni tas-suq, u sa nofs l-2026 għar-regoli dwar it-takografu u l-ħin tal-mistrieħ. Biex tiġġieled il-fenomenu tal-kumpaniji fittizji, ir-riforma tissikka r- rabta bejn il-post ta' stabbiliment tal-operatur tat-trasport u l-attivitajiet tiegħu. Biex ikun żgurat li r-rabta tkun ġenwina, it-trakkijiet fit-trasport internazzjonali ser ikollhom jirritornaw fiċ-ċentru operattiv tal-kumpanija mill-inqas darba kull tmien ġimgħat. Dan il-perjodu ta' tmien ġimgħat huwa mfassal biex jippermetti li s-sewwieqa jirritornaw id-dar, flimkien mal-vettura, fi tmiem it-tieni ċiklu tagħhom ta' erba' ġimgħat xogħol. Element ewlieni biex jittejjeb l- huwa li jkun hemm mod affidabbli biex jiġi rreġistrat meta u fejn it-trakk ikun qasam fruntiera u biex jiġu lokalizzati attivitajiet ta' tagħbija u ta' ħatt. It- tieni verżjoni tat-takografu intelliġenti ser tagħmel dan kollu b'mod awtomatiku. Din it-tieni verżjoni ser tiġi introdotta fi tliet stadji differenti għall-vetturi li jwettqu trasport internazzjonali. It-trakkijiet il-ġodda ser ikollhom jiġu mgħammra b'dan l-apparat fl-2023; dawk il-vetturi li għandhom takografu analogu jew diġitali ser ikollhom jiġu mmodifikati b'mod retroattiv sa tmiem l-2024; u dawk mgħammra bl-"ewwel verżjoni" tat-takografu intelliġenti, fl-2025. Biex jitjieb il-monitoraġġ tal-konformità fl-ambitu transkonfinali, it-test jimmodernizza wkoll ir-regoli għall-kondiviżjoni tal-informazzjoni u l-kooperazzjoni amministrattiva bejn l-Istati Membri. Ir-regoli fil-proposti dwar l-istazzjonar u l-aċċess għas-suq (inkluż ir-regola dwar ir-ritorn tat-trakkijiet) ser isiru applikabbli 18-il xahar wara d-dħul fis-seħħ tal-atti legali. Ir-regoli fil-proposta dwar il-ħinijiet tas-sewqan (inkluż ir-ritorn tas-sewwieqa) ser japplikaw 20 jum wara l-pubblikazzjoni, bl-eċċezzjoni tal-iskadenzi speċjali fir-rigward tat-takografi. Il-proposti huma parti mill-ewwel pakkett dwar il-mobbiltà, ippreżentat mill-Kummissjoni f'Ġunju 2017. It-test maqbul issa ser jgħaddi għall-finalizzazzjoni mill-ġuristi lingwisti. Imbagħad ikun irid jiġi adottat formalment, l-ewwel mill-Kunsill u mbagħad mill-Parlament (ftehim bikri fit-tieni qari). Abbozz ta' regolament dwar il-ħinijiet tas-sewqan u l-perjodi ta' mistrieħ u t-takografi - test maqbul soġġett għar-reviżjoni Abbozz ta' regolament dwar l-aċċess għall-professjoni u s-suq - test maqbul soġġett għar-reviżjoni Din ir-riżorsa bħalissa hi disponibbli biss bil-lingwa jew il-lingwi li ġejjin: Abbozz ta' direttiva dwar l-infurzar u l-istazzjonar tas-sewwieqa fis-settur tat-trasport bit-triq - test maqbul soġġett għar-reviżjoni